PATVIRTINTA

Viešosios įstaigos ,,Indėlių ir investicijų draudimas” direktoriaus 2024 m. kovo 7 d. įsakymu Nr. V-18

**ASMENS DUOMENŲ TVARKYMO** **VIEŠOJOJE ĮSTAIGOJE „INDĖLIŲ IR INVESTICIJŲ DRAUDIMAS“ TAISYKLĖS**

# **I SKYRIUS**

# **BENDROSIOS NUOSTATOS**

1. Asmens duomenų tvarkymo viešojoje įstaigoje „Indėlių ir investicijų draudimas“ taisyklių (toliau – Taisyklės) tikslas – nustatyti asmens duomenų tvarkymo ir apsaugos reikalavimus, taip pat pagrindines asmens duomenų tvarkymo, duomenų subjekto teisių įgyvendinimo ir duomenų apsaugos technines bei organizacines priemones viešojoje įstaigoje „Indėlių ir investicijų draudimas“ (toliau – IID) bei asmens duomenų saugumo pažeidimų valdymą. Šios Taisyklės yra IID vidaus kontrolės politikos dalis.
2. IID asmens duomenys tvarkomi vadovaujantis:
	1. 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR);
	2. Lietuvos Respublikos asmens duomenų teisinės apsaugos įstatymu;
	3. Lietuvos Respublikos indėlių ir įsipareigojimų investuotojams draudimo įstatymu ir jo įgyvendinamųjų teisės aktų reikalavimais;
	4. Lietuvos Respublikos civiliniu kodeksu;
	5. Lietuvos Respublikos civilinio proceso kodeksu;
	6. Lietuvos Respublikos darbo kodeksu;
	7. Lietuvos Respublikos korupcijos prevencijos įstatymu;
	8. Lietuvos Respublikos viešųjų ir privačių interesų derinimo įstatymu;
	9. Lietuvos Respublikos viešojo administravimo įstatymu;
	10. Lietuvos Respublikos viešųjų pirkimų įstatymu;
	11. Lietuvos Respublikos gyventojų pajamų mokesčio įstatymu;
	12. Lietuvos Respublikos valstybinio socialinio draudimo įstatymu;
	13. kitais teisės aktais, nustatančiais asmens duomenų tvarkymą;
	14. Taisyklėmis.
3. Taisyklėse vartojamos sąvokos atitinka BDAR vartojamas sąvokas. Kitos Taisyklėse vartojamos sąvokos:
	1. **Duomenų tvarkytojas** – fizinis arba juridinis asmuo, valdžios institucija, agentūra ar kita įstaiga, kurie IID vardu tvarko asmens duomenis (tvarko asmens duomenis tik IID vardu (IID naudai ir pagal IID nurodymus) ir yra nesusiję darbo santykiais su IID, t. y. nėra IID darbuotojai);
	2. **IID IS** – IID informacinė sistema, naudojama IID tvarkant asmens duomenis;
	3. **IID IS naudotojas** – IID darbuotojas, kuris asmens duomenis tvarko, naudodamas IID IS;
	4. **Prieigos suteikėjas** – IID darbuotojas, atsakingas už prieigų prie IID IS naudotojams suteikimą ar panaikinimą, teisių naudotis IID IS saugomais duomenimis suteikimą, pakeitimą ar panaikinimą;
	5. **Duomenų apsaugos pareigūnas** – IID darbuotojas, vykdantis BDAR, Taisyklėse ir kituose teisės aktuose asmens duomenų apsaugos pareigūnui nustatytas funkcijas;
	6. **Asmens duomenų saugumo pažeidimas** – saugumo pažeidimas, dėl kurio netyčia arba neteisėtai sunaikinami, prarandami, pakeičiami, be leidimo atskleidžiami, persiųsti, saugomi arba kitaip tvarkomi asmens duomenys arba prie jų be leidimo gaunama prieiga;
	7. **Asmens duomenų pažeidimų tipai** – konfidencialumo, prieinamumo, vientisumo pažeidimai arba jų kombinacija:
		1. **Asmens duomenų konfidencialumo pažeidimas** – neteisėtas arba atsitiktinis asmens duomenų atskleidimas arba gaunama prieiga prie jų;
		2. **Asmens duomenų prieinamumo pažeidimas** – netyčinis arba neteisėtas prieigos prie asmens duomenų praradimas arba jų sunaikinimas;
		3. **Asmens duomenų vientisumo pažeidimas** – netyčinis arba neteisėtas asmens duomenų pakeitimas.
4. Asmens duomenys IID tvarkomi automatizuotomis ir (arba) neautomatizuotomis priemonėmis.
5. Asmens duomenys IID tvarkomi vadovaujantis BDAR 5 straipsnyje nustatytais principais.

# **II SKYRIUS**

# **ASMENS DUOMENŲ GAVIMO ŠALTINIAI**

1. Asmens duomenys IID renkami tik teisės aktų nustatyta tvarka, juos gaunant iš:
	1. duomenų subjekto;
	2. indėlių draudimo sistemos dalyvių;
	3. įsipareigojimų investuotojams draudimo sistemos dalyvių;
	4. valstybės narės indėlių draudimo sistemos administratoriaus;
	5. kitų asmenų, kurie asmens duomenis IID teikia, vadovaujantis Lietuvos Respublikos indėlių ir įsipareigojimų investuotojams draudimo įstatymo 40 straipsnio 1 dalies 1 punktu (asmens duomenys reikalingi tik IID tikslams įgyvendinti ir susiję tik su IID funkcijų atlikimu);
	6. kitų asmenų, kurie IID teikia asmens duomenis.

# **III SKYRIUS**

# **ASMENS DUOMENŲ GAVĖJAI**

1. Teisės aktų nustatytais atvejais ir tvarka IID teikia jos tvarkomus asmens duomenis:
	1. duomenų subjektui;
	2. draudimo išmokų mokėjimo paslaugų teikėjui (teikėjams);
	3. valstybės narės indėlių draudimo sistemos administratoriui (administratoriams);
	4. teismams;
	5. advokatams;
	6. antstoliams;
	7. notarams;
	8. teisėsaugos institucijoms;
	9. Valstybinio socialinio draudimo fondo valdybai;
	10. Valstybinei mokesčių inspekcijai;
	11. duomenų tvarkytojams;
	12. kitiems duomenų gavėjams, kuriems teisės aktai suteikia teisę susipažinti su IID tvarkomais asmens duomenimis (teisės aktai IID įpareigoja duomenų gavėjui pateikti IID tvarkomus asmens duomenis).

# **IV SKYRIUS**

# **ASMENS DUOMENŲ TVARKYMO TIKSLAI**

1. Asmens duomenys IID tvarkomi šiais tikslais:
	1. Indėlių draudimo išmokų ir įsipareigojimų investuotojams draudimo išmokų apskaičiavimo ir išmokėjimo tikslais – tvarkomi Indėlių draudimo išmokų, avansinių indėlių draudimo išmokų ir įsipareigojimų investuotojams draudimo išmokų apskaičiavimo ir išmokėjimo taisyklėse, patvirtintose IID tarybos nutarimu; Duomenų, reikalingų indėlių draudimo išmokoms apskaičiuoti, apraše, patvirtintame IID direktoriaus įsakymu; ir Duomenų, reikalingų įsipareigojimų investuotojams draudimo išmokoms apskaičiuoti, apraše, patvirtintame IID direktoriaus įsakymu, nustatyti asmens duomenys;
	2. Prieigos prie IID elektroninės draudimo išmokų valdymo sistemos suteikimo tikslais – tvarkomi IID darbuotojų – vardas, pavardė, pareigos ir elektroninio pašto duomenys;
	3. Indėlių draudimo sistemos testavimo nepalankiausiomis sąlygomis tikslais – tvarkomi Indėlių draudimo sistemos testavimo nepalankiausiomis sąlygomis tvarkos apraše, patvirtintame IID tarybos nutarimu; ir Duomenų, reikalingų indėlių draudimo išmokoms apskaičiuoti, apraše, patvirtintame IID direktoriaus įsakymu, nurodyti asmens duomenys;
	4. Indėlių draudimo sistemos dalyvių ir įsipareigojimų investuotojams draudimo sistemos dalyvių patikrinimo tikslais dėl Lietuvos Respublikos indėlių ir įsipareigojimų investuotojams draudimo įstatymo ir jo įgyvendinamųjų teisės aktų nustatytų reikalavimų laikymosi – tvarkomi:
		1. Taisyklių 8.1 papunktyje nurodyti duomenys, kai ir jei tokie duomenys pateikti nekoduoti;
		2. indėlių draudimo sistemos dalyvio darbuotojų ir įsipareigojimų investuotojams draudimo sistemos dalyvio darbuotojų – vardas, pavardė ir elektroninio pašto duomenys, telefono numeris, dalyvių žinių testo apie indėlių ar įsipareigojimų investuotojams draudimą rezultatai, kai ir jei tokie duomenys pateikti nekoduoti;
	5. Prieigos prie IID elektroninės draudėjų patikrinimų valdymo sistemos, kurioje indėlių draudimo sistemos dalyvių darbuotojai ir įsipareigojimų investuotojams draudimo sistemos dalyvių darbuotojai pasitikrina savo žinias apie indėlių ar įsipareigojimų investuotojams draudimą ir kurioje tvarkomi su indėlių draudimo sistemos dalyvių ir įsipareigojimų investuotojams draudimo sistemos dalyvių patikrinimais susiję duomenys, suteikimo tikslais – tvarkomi:
		1. indėlių draudimo sistemos dalyvio darbuotojų ir įsipareigojimų investuotojams draudimo sistemos dalyvio darbuotojų – vardas, pavardė ir elektroninio pašto duomenys, telefono numeris;
		2. IID darbuotojų – vardas, pavardė, pareigos ir elektroninio pašto duomenys;
	6. Prieigos prie IID elektroninės duomenų teikimo sistemos suteikimo tikslais – tvarkomi:
		1. indėlių draudimo sistemos dalyvio darbuotojų ir įsipareigojimų investuotojams draudimo sistemos dalyvio darbuotojų – vardas, pavardė ir elektroninio pašto duomenys, telefono numeris;
		2. IID darbuotojų – vardas, pavardė, pareigos ir elektroninio pašto duomenys;
	7. Prieigos prie IID elektroninės vertybinių popierių apskaitos programos suteikimo tikslais – tvarkomi IID darbuotojų – vardas, pavardė, pareigos ir elektroninio pašto duomenys;
	8. Prieigos prie IID elektroninės finansinės apskaitos programos suteikimo tikslais – tvarkomi IID darbuotojų – vardas, pavardė, pareigos ir elektroninio pašto duomenys;
	9. Prieigos prie IID elektroninės dokumentų valdymo sistemos suteikimo tikslais – tvarkomi IID darbuotojų – vardas, pavardė, pareigos ir elektroninio pašto duomenys;
	10. Pretendentų į IID pareigybes atrankos organizavimo tikslais – tvarkomi šie duomenys – asmens vardas, pavardė, telefono numeris, elektroninio pašto adresas; duomenys apie išsilavinimą, kvalifikaciją, darbo stažą; Lietuvos Respublikos korupcijos prevencijos įstatyme nurodyta informacija; kiti asmens duomenys, kuriuos pateikia pats asmuo;
	11. Vidaus administravimo (IID personalo valdymo, IID dokumentų valdymo, IID materialinių ir finansinių išteklių naudojimo ir pan.) tikslais – tvarkomi šie IID darbuotojų duomenys – vardas, pavardė, asmens kodas, gimimo data, asmens atvaizdas, parašas, asmens socialinio draudimo numeris, pilietybė, adresas, atsiskaitomosios sąskaitos numeris, telefono ryšio numeris, elektroninio pašto adresas, gyvenimo ir veiklos aprašymas, šeimyninė padėtis, pareigos; duomenys apie priėmimą (perkėlimą) į pareigas, atleidimą iš pareigų, darbo stažą, pareigos, į kurias asmuo pageidauja būti paskirtas ar perkeltas; duomenys apie išsilavinimą ir kvalifikaciją; duomenys apie atostogas; duomenys apie atskirą darbo grafiką; duomenys apie darbo užmokestį, išeitines išmokas, kompensacijas, pašalpas; informacija apie dirbtą darbo laiką; informacija apie skatinimus ir nuobaudas, darbo pareigų pažeidimus; duomenys apie IID darbuotojų veiklos vertinimą; viešųjų ir privačių interesų deklaravimo duomenys; specialių kategorijų asmens duomenys, susiję su asmens sveikata; Lietuvos Respublikos korupcijos prevencijos įstatyme nurodyta informacija; Lietuvos Respublikos piliečio paso arba asmens tapatybės kortelės numeris, išdavimo data, galiojimo data, dokumentą išdavusi įstaiga, dokumentų registracijos data ir numeris; IID darbuotojo mokymo, kvalifikacijos kėlimo duomenys; informacija apie asmens tikrinimą dėl leidimo dirbti ar susipažinti su įslaptinta informacija; darbuotojui priskirtas IID turtas; kiti asmens duomenys, kuriuos pateikia pats asmuo;
	12. Asmenų skundų, prašymų ir pareiškimų nagrinėjimo tikslais – tvarkomi šie duomenys – vardas, pavardė, gimimo data, asmens kodas, registracijos adresas, telefono numeris, elektroninio pašto duomenys, asmens tapatybę patvirtinančio dokumento numeris, kiti asmens duomenys, kuriuos pateikia pats asmuo;
	13. IID viešųjų pirkimų organizavimo ir sutartinių įsipareigojimų vykdymo tikslais – tvarkomi šie duomenys – vardas, pavardė, asmens kodas, kiti asmens duomenys, kuriuos pateikia pats asmuo;
	14. IID atstovavimo bankrutuojančiose kredito įstaigose tikslais – tvarkomi šie duomenys – vardas, pavardė, asmens kodas, kiti asmens duomenys, kuriuos pateikia bankroto administratorius;
	15. IID atstovavimo teisminiuose ginčuose tikslais – tvarkomi šie duomenys – vardas, pavardė, asmens kodas, gyvenamoji vieta, kiti asmens duomenys, kurie reikalingi bylos nagrinėjimui ar kuriuos pateikia pats asmuo.

# **V SKYRIUS**

# **ASMENS DUOMENŲ VALDYTOJO IR TVARKYTOJŲ PAREIGOS**

1. IID yra įstaigoje tvarkomų asmens duomenų valdytojas, kuris:
	1. užtikrina duomenų subjekto teisių įgyvendinimą ir vykdo BDAR ir kituose teisės aktuose, reglamentuojančiuose asmens duomenų tvarkymą, nustatytas asmens duomenų valdytojo pareigas;
	2. paskiria asmenis, atsakingus už asmens duomenų tvarkymą IID;
	3. rengia asmens duomenų apsaugą ir tvarkymą reglamentuojančius teisės aktus;
	4. Viešosios įstaigos ,,Indėlių ir investicijų draudimas“ vidaus kontrolės ir rizikų valdymo nuostatuose nustatyta tvarka atlieka poveikio duomenų apsaugai vertinimą (rašytinės ataskaitos forma) ir prireikus imasi priemonių rizikai pašalinti arba sumažinti;
	5. paskiria duomenų apsaugos pareigūną;
	6. kontroliuoja, kaip duomenų tvarkytojai vykdo Taisyklėse nustatytas asmens duomenų tvarkymo pareigas;
	7. organizuoja IID darbuotojų mokymą ir kvalifikacijos tobulinimą asmens duomenų apsaugos srityje;
	8. vykdo kitas BDAR duomenų valdytojui nustatytas funkcijas (teises, pareigas).
2. IID gali įgalioti savo valdomus duomenis tvarkyti duomenų tvarkytojus, tai yra informacinių technologijų ar elektroninių ryšių paslaugų teikėjus, patarėjus, auditorius, konsultantus, saugos tarnybas ir kitus asmenis, kurie IID valdomus duomenis tvarko nustatytais tikslais ir pagal IID nurodymus. Duomenų tvarkytojo prieigos teisės prie asmens duomenų naikinamos nutraukus asmens duomenų tvarkymo sutartį, sudarytą su IID, ar šiai sutarčiai nustojus galioti. IID pasitelkia tik tuos duomenų tvarkytojus, kurie pakankamai užtikrina, kad tinkamos techninės ir organizacinės priemonės bus įgyvendintos tokiu būdu, kad duomenų tvarkymas atitiktų BDAR reikalavimus ir būtų užtikrinta duomenų subjekto teisių apsauga.

# **VI SKYRIUS**

# **IID ASMENS DUOMENŲ SAUGUMO POLITIKA**

1. IID įgyvendina IID asmens duomenų saugumo politiką – užtikrina tinkamas organizacines ir technines asmens duomenų saugumo priemones, skirtas apsaugoti asmens duomenis nuo atsitiktinio ar neteisėto sunaikinimo, pakeitimo, atskleidimo, taip pat nuo bet kokio kito neteisėto tvarkymo.
2. Šios Taisyklės ir kiti su asmens duomenų saugumo politika susiję IID teisės aktai tikslinami, atsižvelgiant į IID elektroninių ryšių ir informacinių sistemų rizikos vertinimo, tvarkomų asmens duomenų saugumo priemonių ir rizikos įvertinimo bei informacinių išteklių rizikos ir informacinių technologijų saugos atitikties vertinimo rezultatus.
3. IID elektroninių ryšių ir informacinių sistemų rizikos vertinimas, IID tvarkomų asmens duomenų saugumo priemonių ir rizikos vertinimas bei informacinių išteklių rizikos ir informacinių technologijų saugos atitikties vertinimas yra atliekamas, vadovaujantis Viešosios įstaigos ,,Indėlių ir investicijų draudimas“ vidaus kontrolės ir rizikų valdymo nuostatuose, patvirtintuose IID direktoriaus įsakymu, nustatytais terminais ir tvarka.
4. Duomenų apsaugos pareigūnas elektronine forma tvarko duomenų tvarkymo įrašus. Kiekvieno IID struktūrinio padalinio duomenų tvarkymo įrašai yra patalpinami vidiniame IID failų serveryje. Apie bet kokius pasikeitimus duomenų tvarkymo įrašuose (asmens duomenų kategorijos, duomenų tvarkymo teisinis pagrindas ir kt.) IID darbuotojai ir duomenų tvarkytojai privalo informuoti duomenų apsaugos pareigūną raštu (el. paštu) nedelsiant, bet ne vėliau kaip per 2 darbo dienas nuo informacijos pasikeitimo dienos. Pakeitimai duomenų tvarkymo įrašuose atliekami nedelsiant, bet ne vėliau kaip per 2 darbo dienas nuo informacijos gavimo dienos.
5. IID tvarko IID veiklos procedūrų ir taikytinų dokumentų vadovą, kuriame yra ir su konkrečių asmens duomenų saugumu susijusių dokumentų, procedūrų, tvarkų aprašai. IID veiklos procedūrų ir taikytinų dokumentų vadovas tvarkomas Viešosios įstaigos ,,Indėlių ir investicijų draudimas“ personalo organizavimo ir darbo tvarkos taisyklėse, patvirtintose IID direktoriaus įsakymu, nustatyta tvarka.
6. IID tvarko IID informacinių technologijų išteklių (naudojamų asmens duomenims tvarkyti) registrą (toliau – IT registras). IT registras tvarkomas IID kibernetinio saugumo politikos įgyvendinimo dokumentuose nustatyta tvarka.
7. IID darbuotojai netenka teisės tvarkyti duomenų subjektų asmens duomenų, kai pasibaigia jų darbo santykiai su IID arba kai jiems pavedama vykdyti su asmens duomenų tvarkymu nesusijusias funkcijas.
8. Keičiantis asmens duomenis tvarkantiems IID darbuotojams ar jų įgaliojimams, rašytinės formos dokumentai, kuriuose yra asmens duomenys (ar jų kopijos), perduodami kitiems asmens duomenis tvarkyti paskirtiems IID darbuotojams perdavimo – priėmimo aktu Viešosios įstaigos ,,Indėlių ir investicijų draudimas“ personalo organizavimo ir darbo tvarkos taisyklėse, patvirtintose IID direktoriaus įsakymu, nustatyta tvarka.
9. Rašytinės formos dokumentai, kuriuose yra asmens duomenys, ar jų kopijos saugomi IID patalpose (rakinamose spintose, seifuose ar pan.), elektroninės formos asmens duomenys – IID tarnybinėse stotyse (serveriuose), IID IS, IID darbuotojų kompiuteriuose. Rašytinės formos dokumentai, kuriuose yra asmens duomenys (ar jų kopijos), neturi būti laikomi visiems prieinamoje matomoje vietoje, kur neturintys teisės asmenys nekliudomai galėtų su jais susipažinti (rašytinės formos dokumentai (ar jų kopijos) turi būti padedami į pašaliniams asmenims neprieinamą vietą).
10. IID darbuotojas (duomenų subjektas) apie pasikeitusius savo IID tvarkomus asmens duomenis turi raštu informuoti IID ne vėliau kaip per 20 darbo dienų nuo duomenų pasikeitimo. Remiantis duomenų subjekto pranešimu, automatinėse duomenų rinkmenose ir duomenų bazėse esantys duomenys patikslinami. Pranešimas apie pasikeitusius asmens duomenis dedamas į IID darbuotojo asmens bylą.
11. IID darbuotojai, pasibaigus kalendoriniam mėnesiui, privalo peržiūrėti savo elektroniniame pašte esančią informaciją ir ištrinti visus neaktualius laiškus, kuriuose yra IID tvarkomi asmens duomenys. Bendras elektroniniame pašte esančių asmens duomenų saugojimo terminas yra iki 10 metų nuo jų gavimo dienos.
12. Dokumentai, kuriuose yra IID tvarkomi asmens duomenys (ar jų kopijos), esantys elektroniniame pašte, turi būti nedelsiant perkelti į elektroninę dokumentų valdymo sistemą.
13. Kai asmens duomenys nebereikalingi jų tvarkymo tikslams, IID darbuotojai, tvarkantys asmens duomenis, juos sunaikina per Viešosios įstaigos „Indėlių ir investicijų draudimas“ dokumentų tvarkymo ir apskaitos taisyklėse, patvirtintose IID direktoriaus įsakymu, nustatytą terminą, ir minėtose taisyklėse nustatyta tvarka, išskyrus tuos, kurie įstatymų nustatytais atvejais turi būti perduoti valstybės archyvams. Asmens duomenų saugojimo IID terminai nustatomi, vadovaujantis teisės aktų nustatyta tvarka partvirtintu IID dokumentacijos planu, išskyrus šių Taisyklių 21 punkte nustatytas išimtis. Asmens duomenys saugomi ne ilgiau negu to reikalauja duomenų tvarkymo tikslai.
14. Visa IID informacija, susijusi su asmens duomenimis, kuri saugoma IID tarnybinėse stotyse (serveriuose), yra tvarkoma Viešosios įstaigos „Indėlių ir investicijų draudimas“ dokumentų tvarkymo ir apskaitos taisyklėse, patvirtintose IID direktoriaus įsakymu, nustatyta tvarka.
15. Už tinkamą asmens duomenų tvarkymą IID darbuotojų kompiuteriuose ir duomenų, esančių IID darbuotojų kompiuteriuose, saugumą atsako patys IID darbuotojai. IID darbuotojų tvarkomų IID klientų asmens duomenų ir IID paslaptimi laikomų duomenų apsaugos tikslais IID darbuotojų kompiuteriuose įdiegiama programinė įranga, kuri fiksuoja darbuotojų veiksmus atliekamus su failais IID tarnybinėse stotyse (serveriuose), kompiuteriuose ir el. pašte, taip pat apriboja neleistinus veiksmus su IID failais.
16. Rašytinės formos dokumentai, kuriuose yra asmens duomenys, ir jų kopijos bei elektroninės formos duomenys, esantys IID IS, tarnybinėse stotyse (serveriuose) ir IID darbuotojų kompiuteriuose, turi būti sunaikinti taip, kad jų nebūtų galima atkurti ir atpažinti turinio (pavyzdžiui rašytinės formos dokumentai sunaikinami popieriaus smulkintuvu, o elektroninės formos asmens duomenys ištrinami taikant tokias technines priemones, kurios užtikrina, kad ištrintų duomenų negalima būtų atkurti).
17. Su asmens duomenimis galima atlikti tik tuos veiksmus, kuriems atlikti IID darbuotojams yra suteiktos teisės.
18. Prieiga prie asmens duomenų gali būti suteikta tik tiems IID darbuotojams, kuriems tokie duomenys yra reikalingi jų funkcijoms vykdyti.
19. IID tarnybinės stotys (serveriai), IID IS, IID darbuotojų kompiuteriai, kuriuose saugomi asmens duomenys, privalo būti apsaugoti prieigos prie asmens duomenų slaptažodžiais arba turi būti apribotos prieigos teisės prie jų. Prieiga prie IID tarnybinių stočių (serverių), IID IS ir juose esamų duomenų suteikiama tik gavus IID direktoriaus ar kito įgalioto asmens raštišką (elektroniniu paštu) sutikimą.
20. IID darbuotojai kompiuteriuose, kuriuose yra saugomi asmens duomenys, turi naudoti ekrano užsklandą su slaptažodžiu. IID darbuotojai prieigos prie asmens duomenų slaptažodžiais turi naudotis asmeniškai ir neatskleisti jų tretiesiems asmenims.
21. Asmens duomenys IID tvarkomi šiose IID IS:
	1. Elektroninėje finansinės apskaitos programoje – naudotojas – IID vyriausiasis finansininkas, Veiklos organizavimo skyriaus (toliau – VOS) apskaitos specialistas ir VOS administratorius arba kitas IID direktoriaus įsakymu paskirtas asmuo, prieigos suteikėjas – IID direktorius;
	2. Elektroninėje dokumentų valdymo sistemoje – naudotojas – visi IID darbuotojai, prieigos suteikėjas – VOS vadovas, vadovaujantis šių taisyklių 29 punktu;
	3. Elektroninėje draudėjų patikrinimų valdymo sistemoje – naudotojas – IID Dalyvių stebėsenos skyriaus (toliau – DSS) darbuotojai, prieigos suteikėjas – DSS vadovas, vadovaujantis šių taisyklių 29 punktu;
	4. Elektroninėje draudimo įmokų ir išmokų valdymo sistemoje – naudotojas – Fondų administravimo skyriaus darbuotojai (toliau – FAS), prieigos suteikėjas – FAS vadovas/direktoriaus pavaduotojas, vadovaujantis šių taisyklių 29 punktu;
	5. Elektroninėje vertybinių popierių apskaitos programoje – naudotojas – FAS darbuotojai, IID vyriausiasis finansininkas, prieigos suteikėjas – FAS vadovas/direktoriaus pavaduotojas, vadovaujantis šių taisyklių 29 punktu;
	6. Elektroninėje duomenų teikimo sistemoje – naudotojas – indėlių draudimo sistemos ir įsipareigojimų investuotojams draudimo sistemos dalyvių darbuotojai, FAS darbuotojai, DSS darbuotojai, prieigos suteikėjas FAS vadovas/direktoriaus pavaduotojas, vadovaujantis šių taisyklių 29 punktu;
	7. Elektroninėje prašymų valdymo sistemoje – naudotojas – VOS darbuotojai ir IID direktoriaus įsakymu įgalioti IID darbuotojai, vadovaujantis šių taisyklių 29 punktu; Esant poreikiui, IID direktoriaus įsakymu gali būti įgalioti kiti IID darbuotojai kaip atskirų IS naudotojai.
22. Konkrečios elektroninės formos duomenų, esančių IID tarnybinėse stotyse (serveriuose), IID IS, IID darbuotojų kompiuteriuose saugos priemonės nustatomos IID kibernetinio saugumo politikos įgyvendinimo dokumentuose.
23. IID darbuotojai privalo:
	1. laikytis pagrindinių asmens duomenų tvarkymo reikalavimų ir saugumo reikalavimų, įtvirtintų BDAR, Taisyklėse, IID kibernetinio saugumo politikos įgyvendinimo dokumentuose ir kituose teisės aktuose;
	2. laikytis konfidencialumo principo ir laikyti paslaptyje bet kokią su asmens duomenimis susijusią informaciją, su kuria jie susipažino vykdydami savo funkcijas, nebent tokia informacija būtų vieša pagal galiojančių teisės aktų reikalavimus (pareiga saugoti asmens duomenų paslaptį galioja ir pasibaigus darbo santykiams su IID);
	3. neatskleisti, neperduoti ir nesudaryti sąlygų bet kokiomis priemonėmis susipažinti su asmens duomenimis nė vienam asmeniui, kuris nėra įgaliotas tvarkyti asmens duomenis;
	4. nedelsiant raštu (el. paštu) pranešti duomenų apsaugos pareigūnui apie bet kokią įtartiną situaciją, kuri gali kelti grėsmę IID tvarkomų asmens duomenų saugumui, o duomenų apsaugos pareigūnas, įvertinęs situaciją, sprendžia dėl IID direktoriaus informavimo.
24. IID patalpos:
	1. turi atitikti priešgaisrinės saugos reikalavimus, jose turi būti gaisro gesinimo priemonės;
	2. turi būti atskirtos nuo bendrojo naudojimo patalpų;
	3. jose turi būti įrengta įsilaužimo signalizacija (garsinė, judesio);
	4. jei jose nelieka nei vieno IID darbuotojo, jos turi būti užrakintos ir įjungta signalizacija (patalpas rakina paskutinis patalpas paliekantis IID darbuotojas);
	5. patalpų raktų saugojimą užtikrina kiekvienas IID darbuotojas (atsako už jam suteiktus raktus).
25. Visi IID darbuotojai pasirašytinai arba kitokiu būdu (turi būti užtikrintas susipažinimo įrodomumas) supažindinami su BDAR, Taisyklėmis ir IID kibernetinio saugumo politikos įgyvendinimo dokumentais.
26. Visi IID darbuotojai turi pasirašyti konfidencialumo pasižadėjimą (Viešosios įstaigos „Indėlių ir investicijų draudimas“ personalo organizavimo ir darbo tvarkos taisyklėse, patvirtintose IID direktoriaus įsakymu, nustatyta tvarka). Pasirašytas konfidencialumo pasižadėjimas saugomas IID darbuotojo asmens byloje.
27. Mokymai (instruktažai) asmens duomenų saugumo klausimais yra privaloma IID darbuotojų mokymo ir kvalifikacijos tobulinimo dalis ir yra \ Viešosios įstaigos „Indėlių ir investicijų draudimas“ personalo organizavimo ir darbo tvarkos taisyklėse, patvirtintose IID direktoriaus įsakymu, nustatyta tvarka įtraukiami į einamų metų IID darbuotojų mokymo planą.
28. IID darbuotojų mokymus (instruktažus) organizuoja VOS kartu su asmens duomenų apsaugos pareigūnu.
29. Mokymų vykdymui gali būti kviečiami ekspertai, kitų institucijų, įstaigų ir organizacijų atstovai, o instruktavimų vykdymui ir IID darbuotojai.

# **VII SKYRIUS**

# **DUOMENŲ SUBJEKTŲ TEISĖS IR PRAŠYMŲ DĖL ŠIŲ TEISIŲ ĮGYVENDINIMO PATEIKIMO IR NAGRINĖJIMO IID TVARKA**

# **PIRMASIS SKIRSNIS**

# **BENDROSIOS NUOSTATOS**

1. IID imasi tinkamų priemonių, kad visa BDAR 13 ir 14 straipsniuose nurodyta informacija ir visi pranešimai pagal BDAR 15–22 ir 34 straipsnius, susijusius su duomenų subjektų teisėmis ir asmens duomenų tvarkymu, duomenų subjektui būtų pateikti glausta, skaidria, suprantama ir lengvai prieinama forma, aiškia ir paprasta kalba – ši informacija patalpinama IID interneto svetainėje. Už šios informacijos rengimą ir monitoringą atsakingas IID duomenų apsaugos pareigūnas, už minėtos informacijos patalpinimą IID interneto svetainėje atsako VOS.
2. Duomenų subjektai turi šias pagrindines teises, įtvirtintas BDAR:
	1. teisę žinoti (būti informuotam) apie savo asmens duomenų tvarkymą IID;
	2. teisę susipažinti su IID tvarkomais savo asmens duomenimis;
	3. teisę reikalauti ištaisyti asmens duomenis;
	4. teisę reikalauti ištrinti asmens duomenis („teisė būti pamirštam“);
	5. teisę apriboti asmens duomenų tvarkymą;
	6. teisę nesutikti su asmens duomenų tvarkymu;
	7. teisę į asmens duomenų perkeliamumą;
	8. teisę reikalauti, kad nebūtų taikomas tik automatizuotu duomenų tvarkymu, įskaitant profiliavimą (su fiziniu asmeniu susiję asmeniniai aspektai), grindžiamas sprendimas.

# **ANTRASIS SKIRSNIS**

# **TEISĖ ŽINOTI (BŪTI INFORMUOTAM) APIE SAVO ASMENS DUOMENŲ TVARKYMĄ IID**

1. Informacija apie IID atliekamą duomenų subjekto asmens duomenų tvarkymą, nurodyta BDAR 13 ir 14 straipsniuose, pateikiama:
	1. interneto svetainėje http://iidraudimas.lt, skiltyje Asmens duomenų apsauga;
	2. bendravimo su duomenų subjektu metu tokiu būdu, kokiu duomenų subjektas kreipiasi į IID.
2. Informacija apie duomenų subjektų asmens duomenų tvarkymą pateikiama asmens duomenų gavimo metu.
3. Kai duomenų subjekto asmens duomenys renkami ne tiesiogiai iš duomenų subjekto, apie šio duomenų subjekto asmens duomenų tvarkymą informuojama BDAR 14 straipsnyje nustatyta tvarka.

# **TREČIASIS SKIRSNIS**

# **TEISĖ SUSIPAŽINTI SU IID TVARKOMAIS SAVO ASMENS DUOMENIMIS**

1. IID, esant duomenų subjekto prašymui įgyvendinti teisę susipažinti su savo asmens duomenimis, turi pateikti:
	1. informaciją, ar duomenų subjekto asmens duomenys tvarkomi ar ne;
	2. su asmens duomenų tvarkymu susijusią informaciją, numatytą BDAR 15 straipsnio 1 ir 2 dalyse, jeigu duomenų subjekto asmens duomenys tvarkomi;
	3. tvarkomų asmens duomenų kopiją.
2. Duomenų subjektas turi teisę prašyti, kad jam būtų pateikta tvarkomų asmens duomenų kopija, taip pat ir kita forma nei IID teikia, tačiau už tai gali būti imamas mokestis, apskaičiuotas pagal administracines išlaidas.

# **KETVIRTASIS SKIRSNIS**

# **TEISĖ REIKALAUTI IŠTAISYTI DUOMENIS**

1. Duomenų subjektas, vadovaudamasis BDAR 16 straipsniu, turi teisę reikalauti, kad bet kokie IID tvarkomi netikslūs jo asmens duomenys būtų ištaisyti, o neišsamūs papildyti.
2. Siekiant įsitikinti, kad tvarkomi duomenų subjekto asmens duomenys yra netikslūs ar neišsamūs, IID gali duomenų subjekto paprašyti pateikti tai patvirtinančius įrodymus.
3. Jeigu duomenų subjekto asmens duomenys (ištaisyti pagal duomenų subjekto prašymą) buvo perduoti duomenų gavėjams, IID šiuos duomenų gavėjus apie tai informuoja, nebent tai būtų neįmanoma ar pareikalautų neproporcingų pastangų. Duomenų subjektas turi teisę prašyti, kad jam būtų pateikta informacija apie tokius duomenų gavėjus.

# **PENKTASIS SKIRSNIS**

# **TEISĖ REIKALAUTI IŠTRINTI DUOMENIS („TEISĖ BŪTI PAMIRŠTAM“)**

1. Duomenų subjekto teisė ištrinti jo asmens duomenis („teisė būti pamirštam“) įgyvendinama BDAR 17 straipsnyje numatytais atvejais.
2. Duomenų subjekto teisė reikalauti ištrinti asmens duomenis („teisė būti pamirštam“) gali būti neįgyvendinta BDAR 17 straipsnio 3 dalyje numatytais atvejais.
3. Jeigu duomenų subjekto asmens duomenys (ištrinti pagal duomenų subjekto prašymą) buvo perduoti duomenų gavėjams, IID šiuos duomenų gavėjus apie tai informuoja, nebent tai būtų neįmanoma ar pareikalautų neproporcingų pastangų. Duomenų subjektas turi teisę prašyti, kad jam būtų pateikta informacija apie tokius duomenų gavėjus.

# **ŠEŠTASIS SKIRSNIS**

# **TEISĖ APRIBOTI ASMENS DUOMENŲ TVARKYMĄ**

1. BDAR 18 straipsnio 1 dalyje numatytais atvejais IID privalo įgyvendinti duomenų subjekto teisę apriboti jo asmens duomenų tvarkymą.
2. Asmens duomenys, kurių tvarkymas apribotas, yra saugomi, o prieš tokio apribojimo panaikinimą duomenų subjektas raštu, žodžiu arba elektroninio ryšio priemonėmis (tokiu būdu, kokiu duomenų subjektas kreipiasi į IID) yra informuojamas.
3. Jeigu duomenų subjekto asmens duomenys (kurių tvarkymas apribotas pagal duomenų subjekto prašymą) buvo perduoti duomenų gavėjams, IID šiuos duomenų gavėjus apie tai informuoja, nebent tai būtų neįmanoma ar pareikalautų neproporcingų pastangų. Duomenų subjektas turi teisę prašyti, kad jam būtų pateikta informacija apie tokius duomenų gavėjus.

# **SEPTINTASIS SKIRSNIS**

# **TEISĖ NESUTIKTI SU DUOMENŲ TVARKYMU**

1. Duomenų subjektas, vadovaudamasis BDAR 21 straipsniu, turi teisę dėl su jo konkrečiu atveju susijusių priežasčių bet kuriuo metu nesutikti, kad IID tvarkytų su juo susijusius asmens duomenis, kai asmens duomenų tvarkymas vykdomas pagal BDAR 6 straipsnio 1 dalies e ir (arba) f punktus, išskyrus šiuos atvejus:
	1. tvarkyti asmens duomenis būtina siekiant atlikti užduotį, vykdomą viešojo intereso labui arba vykdant duomenų valdytojui pavestas viešosios valdžios funkcijas;
	2. tvarkyti duomenis būtina siekiant teisėtų duomenų valdytojo arba trečiosios šalies interesų, išskyrus atvejus, kai tokie duomenų subjekto interesai arba pagrindinės teisės ir laisvės, dėl kurių būtina užtikrinti asmens duomenų apsaugą, yra už juos viršesni, ypač kai duomenų subjektas yra vaikas.
2. Apie duomenų subjekto teisę nesutikti su asmens duomenų tvarkymu duomenų subjektas aiškiai informuojamas žodžiu, raštu (tokiu būdu, kokiu duomenų subjektas kreipiasi į IID), taip pat IID interneto svetainėje http://iidraudimas.lt, skiltyje Asmens duomenų apsauga.
3. Duomenų subjektui išreiškus nesutikimą dėl asmens duomenų tvarkymo, toks tvarkymas atliekamas tik tuo atveju, jeigu motyvuotai nusprendžiama, kad priežastys, dėl kurių tvarkomi asmens duomenys, yra viršesnės už duomenų subjekto interesus, teises ir laisves, arba jeigu asmens duomenys yra reikalingi pareikšti, vykdyti ar apginti teisinius reikalavimus.

# **AŠTUNTASIS SKIRSNIS**

# **TEISĖ Į ASMENS DUOMENŲ PERKELIAMUMĄ**

1. Duomenų subjekto teisę į duomenų perkeliamumą, numatytą BDAR 20 straipsnyje, IID įgyvendina tik dėl tų asmens duomenų, kurie tvarkomi automatizuotomis priemonėmis, remiantis duomenų subjekto sutikimu arba sutartimi, kurios šalis yra duomenų subjektas.
2. Duomenų subjektas teisės į duomenų perkeliamumą neturi tų asmens duomenų atžvilgiu, kurie tvarkomi neautomatiniu būdu susistemintose rinkmenose, pavyzdžiui, popierinėse bylose.
3. Duomenų subjektas, kreipdamasis dėl teisės į duomenų perkeliamumą įgyvendinimo, turi nurodyti, ar pageidauja, kad jo asmens duomenys būtų persiųsti jam ar kitam duomenų valdytojui.
4. Duomenų subjekto asmens duomenys kitam duomenų valdytojui gali būti persiųsti, jei yra techninės galimybės pateikti asmens duomenis tiesiogiai kitam duomenų valdytojui ir užtikrinamas saugus elektroninių duomenų ir informacijos perdavimas.
5. Jeigu duomenų subjekto prašymas dėl asmens duomenų perkeliamumo patenkinamas, duomenų subjekto asmens duomenis persiunčiant kitam duomenų valdytojui, IID nevertina ar duomenų valdytojas, kuriam bus persiųsti duomenų subjekto asmens duomenys, turi teisinį pagrindą gauti duomenų subjekto asmens duomenis ir ar šis duomenų valdytojas užtikrins tinkamas asmens duomenų saugumo priemones. IID neprisiima atsakomybės už persiųstų asmens duomenų tolimesnį tvarkymą, kurį atliks kitas duomenų valdytojas.
6. Pagal duomenų subjekto prašymą perkelti jo asmens duomenys nėra automatiškai ištrinami. Jeigu duomenų subjektas to pageidauja, jis turi kreiptis į IID, kaip duomenų valdytoją, dėl teisės reikalauti ištrinti duomenis („teisės būti pamirštam“) įgyvendinimo.

# **DEVINTASIS SKIRSNIS**

# **TEISĖ REIKALAUTI, KAD NEBŪTŲ TAIKOMAS TIK AUTOMATIZUOTU DUOMENŲ TVARKYMU, ĮSKAITANT PROFILIAVIMĄ, GRINDŽIAMAS SPRENDIMAS**

1. Duomenų subjektas turi teisę reikalauti, kad jo atžvilgiu nebūtų taikomas tik automatizuotu duomenų tvarkymu grindžiamas sprendimas ir toks sprendimas būtų peržiūrėtas, vadovaujantis BDAR 22 straipsniu.
2. Duomenų subjektui kreipusis dėl automatizuotu duomenų tvarkymu grindžiamo sprendimo peržiūros, duomenų valdytojas, turi atlikti išsamų visų svarbių duomenų, įskaitant ir duomenų subjekto pateiktos informacijos, vertinimą.

# **DEŠIMTASIS SKIRSNIS**

# **PRAŠYMO ĮGYVENDINTI DUOMENŲ SUBJEKTO TEISES PATEIKIMAS**

1. Kreiptis dėl duomenų subjekto teisių įgyvendinimo IID duomenų subjektas turi teisę žodžiu arba raštu, pateikiant prašymą asmeniškai, paštu ar elektroninėmis priemonėmis, prašymą pateikiant Algirdo g. 31, Vilnius, LT-03219, kreipiantis tel. (8 5) 2135657 ar el. paštu asmensduomenys@idf.lt.
2. Jeigu dėl duomenų subjekto teisių įgyvendinimo kreipiamasi žodžiu ar prašymas pateiktas raštu asmeniškai, duomenų subjektas turi patvirtinti savo tapatybę pateikdamas asmens tapatybę patvirtinantį dokumentą. To nepadarius, duomenų subjekto teisės nėra įgyvendinamos.
3. Jeigu dėl duomenų subjekto teisių įgyvendinimo kreipiamasi raštu, pateikiant prašymą paštu, tuomet kartu su prašymu turi būti pateikta notaro patvirtinta asmens tapatybę patvirtinančio dokumento kopija. Teikiant prašymą elektroninėmis priemonėmis, prašymas turi būti pasirašytas kvalifikuotu elektroniniu parašu arba jis turi būti suformuotas elektroninėmis priemonėmis, kurios leidžia užtikrinti teksto vientisumą ir nepakeičiamumą.
4. Prašymas įgyvendinti duomenų subjekto teises turi būti įskaitomas, asmens pasirašytas, jame turi būti nurodyti duomenų subjekto vardas, pavardė, adresas ir (ar) kiti kontaktiniai duomenys ryšiui palaikyti ar kuriais pageidaujama gauti atsakymą dėl duomenų subjekto teisių įgyvendinimo.
5. Savo teises duomenų subjektas gali įgyvendinti pats arba per atstovą.
6. Asmens atstovas prašyme turi nurodyti savo vardą, pavardę, adresą ir (ar) kitus kontaktinius duomenis ryšiui palaikyti, kuriais asmens atstovas pageidauja gauti atsakymą, taip pat atstovaujamo asmens vardą, pavardę, kitus duomenis, nurodytus Taisyklių 69 punkte, bei pateikti atstovavimą patvirtinantį dokumentą ar jo kopiją.
7. Esant abejonių dėl duomenų subjekto tapatybės, duomenų valdytojas turi teisę paprašyti papildomos informacijos, reikalingos ja įsitikinti.
8. Duomenų subjektai, siekdami įgyvendinti Taisyklių 41 punkte nurodytas teises, IID turi pateikti rašytinį Taisyklių *1 priede* nustatytos formos *Prašymą* *įgyvendinti duomenų subjekto teisę (-es)*.
9. Visais klausimais, susijusiais su duomenų subjekto asmens duomenų tvarkymu ir naudojimusi savo teisėmis, duomenų subjektas turi teisę kreiptis į duomenų apsaugos pareigūną tel. (8 5) 2135657, el. paštas asmensduomenys@idf.lt. Siekiant užtikrinti BDAR 38 straipsnio 5 dalyje įtvirtintą konfidencialumą, kreipiantis į duomenų apsaugos pareigūną paštu, ant voko užrašoma, kad korespondencija skirta duomenų apsaugos pareigūnui.

# **VIENUOLIKTASIS SKIRSNIS**

# **PRAŠYMO ĮGYVENDINTI DUOMENŲ SUBJEKTO TEISES NAGRINĖJIMAS**

1. Gavus duomenų subjekto prašymą, ne vėliau kaip per vieną mėnesį nuo prašymo gavimo, jam pateikiama informacija apie tai, kokių veiksmų buvo imtasi pagal gautą prašymą. Jeigu bus vėluojama pateikti informaciją per nurodytą terminą, duomenų subjektas informuojamas apie tai, nurodant vėlavimo priežastis ir apie galimybę pateikti skundą Valstybinei duomenų apsaugos inspekcijai.
2. Jeigu prašymas pateiktas nesilaikant Taisyklių VII skyrius dešimtajame skirsnyje nustatytos tvarkos ir reikalavimų, jis nenagrinėjamas, ir nedelsiant, bet ne vėliau kaip per 5 darbo dienas, duomenų subjektas apie tai informuojamas nurodant priežastis.
3. Jeigu prašymo nagrinėjimo metu nustatoma, jog duomenų subjekto teisės yra apribotos BDAR 23 straipsnio 1 dalyje numatytais pagrindais, duomenų subjektas apie tai informuojamas.
4. Informacija pagal duomenų subjekto prašymą dėl jo teisių įgyvendinimo pateikiama valstybine kalba.
5. Visi veiksmai pagal duomenų subjekto prašymus įgyvendinti duomenų subjekto teises atliekami ir informacija teikiama nemokamai, išskyrus Taisyklių 46 punkte nustatytas išimtis.
6. Duomenų subjektas turi teisę skųsti IID veiksmus ar neveikimą, įgyvendinant duomenų subjekto teises, pats arba per atstovą (taip pat tai padaryti gali jo įgaliota ne pelno įstaiga, organizacija ar asociacija, atitinkanti BDAR 80 straipsnio reikalavimus) Valstybinei duomenų apsaugos inspekcijai, taip pat Vilniaus apygardos administraciniam teismui.
7. Dėl duomenų subjekto teisių pažeidimo patyrus materialinę ar nematerialinę žalą, duomenų subjektas turi teisę į kompensaciją, dėl kurios priteisimo turi teisę kreiptis į Vilniaus apygardos administracinį teismą.

# **VIII SKYRIUS**

# **ASMENS DUOMENŲ SAUGUMO PAŽEIDIMŲ VALDYMAS**

# **PIRMASIS SKIRSNIS**

# **ASMENS DUOMENŲ SAUGUMO PAŽEIDIMO TYRIMAS IR JO ĮFORMINIMAS**

1. IID darbuotojas, sužinojęs ar pats nustatęs galimą asmens duomenų saugumo pažeidimą arba kai informacija apie galimą asmens duomenų saugumo pažeidimą gaunama iš duomenų tvarkytojo, žiniasklaidos ar kito šaltinio:
	1. nedelsdamas, bet ne vėliau kaip per 2 darbo valandas nuo asmens duomenų saugumo pažeidimo paaiškėjimo momento, informuoja IID direktorių, savo tiesioginį vadovą ir duomenų apsaugos pareigūną;
	2. užpildo Taisyklių *2 priede* nurodytos formos *Pranešimą apie asmens duomenų saugumo pažeidimą* ir nedelsdamas, bet ne vėliau kaip per 2 darbo valandas nuo pažeidimo paaiškėjimo momento, perduoda jį duomenų apsaugos pareigūnui;
	3. jei įmanoma, imasi priemonių pašalinti asmens duomenų saugumo pažeidimą ir galimoms neigiamoms jo pasekmėms sumažinti.
2. Duomenų tvarkytojai, sužinoję apie asmens duomenų saugumo pažeidimą, nedelsdami, bet ne vėliau kaip per 2 darbo valandas, apie tai praneša IID, pateikdami pranešimą, numatytą BDAR 33 straipsnio 3 dalyje, tiek kiek tos informacijos įmanoma pateikti tuo metu.
3. Duomenų apsaugos pareigūnas, gavęs IID darbuotojo užpildytą pranešimą ar duomenų tvarkytojo pranešimą (toliau kartu – pranešimas):
	1. nedelsdamas nagrinėja pranešime nurodytas aplinkybes;
	2. įvertina, ar padarytas asmens duomenų saugumo pažeidimas;
	3. jei asmens duomenų saugumo pažeidimas padarytas, nustato kokio tipo pažeidimas padarytas (asmens duomenų konfidencialumo praradimas (neautorizuota prieiga ar atskleidimas), asmens duomenų vientisumo praradimas (neautorizuotas asmens duomenų pakeitimas) ar asmens duomenų prieinamumo praradimas (asmens duomenų praradimas, sunaikinimas)), asmens duomenų kategorijas, įskaitant specialių kategorijų asmens duomenis, kurios buvo susijusios su pažeidimu, pažeidimo priežastis, lėmusias asmens duomenų saugumo pažeidimą, apimtis (duomenų subjektų kategorijos ir skaičius), žalą padarytą asmeniui;
	4. pasitelkia IID darbuotojus ar duomenų tvarkytojų IT specialistus, jei asmens duomenų saugumo pažeidimas yra susijęs su elektroninės informacijos saugos ir kibernetinio saugumo incidentu;
	5. nustato, kokių skubių ir tinkamų priemonių būtina imtis, kad būtų pašalintas asmens duomenų saugumo pažeidimas (pvz. naudoti atsargines kopijas, siekiant atkurti prarastus ar sugadintus duomenis ar kt.);
	6. nustato, ar būtina nedelsiant pranešti duomenų subjektui apie asmens duomenų saugumo pažeidimą.
4. Duomenų tvarkytojai pateikia IID visą jos prašomą informaciją, susijusią su informavimu apie asmens duomenų saugumo pažeidimą ir jo tyrimu, per IID nurodytą terminą.
5. Duomenų apsaugos pareigūnas, atlikęs asmens duomenų saugumo pažeidimo tyrimą, surašo Taisyklių *3 priede* nurodytos formos *Asmens duomenų saugumo pažeidimo ataskaitą* ir ją užregistruoja IID elektroninėje dokumentų valdymo sistemoje.
6. Asmens duomenų saugumo pažeidimo ataskaita yra pateikiama IID direktoriui ir duomenų tvarkytojo vadovui, jei tai susiję su duomenų tvarkytojo atliekamais asmens duomenų tvarkymo veiksmais.
7. Atsižvelgiant į Asmens duomenų saugumo pažeidimo ataskaitą, prireikus, priemonių planą, kuriame numatomas būtinų techninių, organizacinių, administracinių ir kitų priemonių poreikis dėl asmens duomenų saugumo pažeidimo, tvirtina, atsakingus vykdytojus paskiria ir įgyvendinimo terminus nustato IID direktorius (plano projektą rengia duomenų apsaugos pareigūnas).
8. Atliekant asmens duomenų saugumo pažeidimo vertinimą, reikia nustatyti ar asmens duomenų pažeidimas kelia pavojų duomenų subjektų teisėms ir laisvėms.
9. Sukeliančiais didelį pavojų fizinių asmenų teisėms ir laisvėms laikomi tokie asmens duomenų pažeidimai, kurie gali sukelti šias pasekmes:
	1. gali būti padarytas kūno sužalojimas;
	2. gali būti padaryta turtinė ar neturtinė žala;
	3. gali kilti diskriminacija;
	4. gali būti pavogta ar suklastota tapatybė;
	5. gali būti padaryta finansinių nuostolių;
	6. gali būti pakenkta reputacijai;
	7. gali būti prarastas asmens duomenų, kurie saugomi profesine paslaptimi, konfidencialumas;
	8. gali būti padaryta didelė ekonominė ar socialinė žala;
	9. kai duomenų subjektai gali netekti galimybės naudotis savo teisėmis ir laisvėmis ar jiems užkertamas kelias kontroliuoti savo asmens duomenis;
	10. gali būti paviešinti specialių kategorijų, pažeidžiamų fizinių asmenų asmens duomenys ir (ar) asmens duomenys apie apkaltinamuosius nuosprendžius ir nusikalstamas veikas arba susijusias saugumo priemones;
	11. gali kilti kita ekonominė ar socialinė žala atitinkamam duomenų subjektui.
10. Duomenų apsaugos pareigūnas nedelsdamas, ne vėliau kaip per 5 darbo dienas, įrašo informaciją apie asmens duomenų saugumo pažeidimą į Taisyklių *4 priede* nurodytos formos *IID* *Asmens duomenų saugumo pažeidimų registravimo žurnalą*, kai tik nustatomas asmens duomenų saugumo pažeidimo faktas. Esant poreikiui, Asmens duomenų saugumo pažeidimų registravimo žurnale esanti informacija gali būti patikslinta ir (ar) papildyta.
11. Asmens duomenų saugumo pažeidimų registravimo žurnalas tvarkomas raštu (elektronine forma) ir saugomas IID dokumentacijos plane nustatyta tvarka.

# **ANTRASIS SKIRSNIS**

# **PRANEŠIMAS APIE ASMENS DUOMENŲ SAUGUMO PAŽEIDIMĄ**

1. Tais atvejais, kai asmens duomenų saugumo pažeidimas gali kelti pavojų duomenų subjektų teisėms ir laisvėms, apie asmens duomenų saugumo pažeidimą turi būti pranešta Valstybinei duomenų apsaugos inspekcijai.
2. Kai dėl asmens duomenų pažeidimo gali kilti didelis pavojus duomenų subjektų teisėms ir laisvėms, apie pažeidimą pranešama duomenų subjektams.
3. Tuo atveju, kai yra įtariama, kad asmens duomenų saugumo pažeidimas turi nusikalstamos veikos požymių, informacija apie galimą nusikalstamą veiką pateikiama atitinkamoms valstybės institucijoms, įgaliotoms atlikti ikiteisminį tyrimą.
4. Kai padarytas asmens duomenų saugumo pažeidimas yra susijęs su kibernetiniu incidentu, informacija apie kibernetinį incidentą, susijusį su asmens duomenų saugumo pažeidimu, pateikiama Lietuvos Respublikos kibernetinio saugumo įstatyme nurodytoms valstybės institucijoms, šio įstatymo nustatyta tvarka ir atvejais.

**Pranešimų Valstybinei duomenų apsaugos inspekcijai teikimo tvarka**

1. Duomenų apsaugos pareigūnas nedelsdamas ir, jei įmanoma, nepraėjus 72 valandoms nuo to laiko, kai buvo sužinota apie asmens duomenų saugumo pažeidimą, pateikia Valstybinei duomenų apsaugos inspekcijai pranešimą apie asmens duomenų saugumo pažeidimą. Pranešimas apie asmens duomenų saugumo pažeidimą pateikiamas Pranešimo apie asmens duomenų saugumo pažeidimą pateikimo Valstybinei duomenų apsaugos inspekcijai tvarkos apraše, patvirtintame Valstybinės duomenų apsaugos inspekcijos direktoriaus įsakymu, nustatyta tvarka ir sąlygomis, užpildant pranešimo apie asmens duomenų saugumo pažeidimo formą, patvirtintą Valstybinės duomenų apsaugos inspekcijos direktoriaus įsakymu.
2. Kai apie padarytą asmens duomenų saugumo pažeidimą privaloma informuoti Valstybinę duomenų apsaugos inspekciją, ir per 72 valandas yra neįmanoma ištirti padarytą asmens duomenų saugumo pažeidimą, pranešime Valstybinei duomenų apsaugos inspekcijai yra pateikiama tuo metu prieinama informacija, nurodyta BDAR 33 straipsnio 3 dalyje, vėlavimo priežastys ir kada bus pateikta kita detalesnė informacija.

**Pranešimų duomenų subjektams teikimo tvarka**

1. Kai dėl asmens duomenų saugumo pažeidimo gali kilti didelis pavojus fizinių asmenų teisėms ir laisvėms, duomenų apsaugos pareigūnas nedelsdamas ir, jei įmanoma, nepraėjus 72 valandoms nuo to laiko, kai buvo sužinota apie asmens duomenų saugumo pažeidimą, apie asmens duomenų saugumo pažeidimą praneša duomenų subjektui (subjektams), kurio (kurių) teisėms ir laisvėms dėl asmens duomenų saugumo pažeidimo gali kilti didelis pavojus.
2. Pranešime duomenų subjektui aiškiai ir suprantamai pateikiama ši informacija:
	1. asmens duomenų saugumo pažeidimo aplinkybės;
	2. duomenų apsaugos pareigūno arba kito atsakingo asmens, galinčio suteikti daugiau informacijos apie asmens duomenų saugumo pažeidimą, vardas, pavardė ir kontaktiniai duomenys (telefono ryšio numeris, elektroninio pašto adresas);
	3. galimos asmens duomenų saugumo pažeidimo pasekmės;
	4. priemonės, kurių buvo imtasi arba siūloma imtis, kad būtų pašalintas asmens duomenų saugumo pažeidimas, įskaitant priemonės galimoms neigiamoms asmens duomenų saugumo pažeidimo pasekmėms sumažinti (pavyzdžiui, kad apie asmens duomenų saugumo pažeidimą yra informuota Valstybinė duomenų apsaugos inspekcija ir, kad yra gauta jos rekomendacija dėl asmens duomenų saugumo pažeidimo tvarkymo ir jo poveikio sumažinimo), taip pat duomenų subjektui skirtos rekomendacijos kaip sumažinti galimą neigiamą asmens duomenų saugumo pažeidimo poveikį (pavyzdžiui, pasikeisti prisijungimo slaptažodžius (neteisėtos prieigos prie asmens duomenų atveju) ir kt.);
	5. kita reikšminga informacija, susijusi su asmens duomenų saugumo pažeidimu, kuri, IID, kaip duomenų valdytojos, manymu, turėtų būti pateikta duomenų subjektui.
3. Apie asmens duomenų saugumo pažeidimą duomenų subjektui pranešti neprivaloma, jei:
	1. IID įgyvendino tinkamas technines ir organizacines apsaugos priemones ir tos priemonės taikytos asmens duomenims, kuriems asmens duomenų saugumo pažeidimas turėjo poveikio;
	2. iš karto po asmens duomenų saugumo pažeidimo IID ėmėsi priemonių, kuriomis užtikrinama, kad nebegalėtų kilti didelis pavojus duomenų subjektų teisėms ir laisvėms;
	3. tai pareikalautų neproporcingai daug pastangų. Tokiu atveju, vietoje to, apie asmens duomenų saugumo pažeidimą paskelbiama viešai arba taikoma panaši priemonė, kuria duomenų subjektai būtų informuojami taip pat efektyviai.
4. Duomenų subjektas (subjektai) apie asmens duomenų saugumo pažeidimą, dėl kurio gali kilti didelis pavojus jo (jų) teisėms ir laisvėms, informuojamas (informuojami) tiesiogiai pateikiant jam (jiems) pranešimą raštu (paštu arba elektroninio ryšio priemonėmis). Kai tiesioginio pranešimo duomenų subjektui (subjektams) pateikimas pareikalautų neproporcingai daug pastangų ar didelių sąnaudų, vietoje to, apie įvykusį asmens duomenų saugumo pažeidimą gali būti paskelbiama viešai arba taikoma panaši priemonė, kuria duomenų subjektas (subjektai) būtų informuojamas (informuojami) taip pat efektyviai (pavyzdžiui, pranešimas IID interneto svetainėje ir (ar) kitomis IID naudojamomis komunikacijos priemonėmis ar panašiai).

# **IX SKYRIUS**

# **BAIGIAMOSIOS NUOSTATOS**

1. Poveikio duomenų apsaugai vertinimas atliekamas \ Viešosios įstaigos „Indėlių ir investicijų draudimas“ vidaus kontrolės ir rizikų valdymo nuostatuose nustatyta tvarka.
2. *IID asmens duomenų tvarkymo terminų atmintinė* yra pateikta Taisyklių *5 priede*.
3. Taisyklės skelbiamos IID interneto svetainėje.
4. Už Taisyklių pažeidimą IID darbuotojams taikoma įstatymuose numatyta atsakomybė.

\_\_\_\_\_\_\_\_\_\_\_\_\_\_\_\_\_\_\_\_\_

Asmens duomenų tvarkymo viešojoje įstaigoje „Indėlių ir investicijų draudimas“ taisyklių

1 priedas

**(Prašymo įgyvendinti duomenų subjekto teisę (-es) forma)**

(Duomenų subjekto vardas, pavardė)

(Adresas ir (ar) kiti kontaktiniai duomenys (telefono ryšio numeris ar el. pašto adresas (nurodoma pareiškėjui pageidaujant), (Atstovas ir atstovavimo pagrindas, jeigu prašymą pateikia duomenų subjekto atstovas)[[1]](#footnote-1))

**Viešajai įstaigai** **„Indėlių ir investicijų draudimas“**

**PRAŠYMAS**

**ĮGYVENDINTI DUOMENŲ SUBJEKTO TEISĘ (-ES)**

\_\_\_\_\_\_\_\_\_\_\_\_

(Data)

\_\_\_\_\_\_\_\_

(Vieta)

1. Prašau įgyvendinti šią (šias) duomenų subjekto teisę (-es):

**(Tinkamą langelį pažymėkite kryželiu):**

 Teisę gauti informaciją apie duomenų tvarkymą

 Teisę susipažinti su duomenimis

 Teisę reikalauti ištaisyti duomenis

 Teisę reikalauti ištrinti duomenis („teisė būti pamirštam“)

 Teisę apriboti duomenų tvarkymą

 Teisę į duomenų perkeliamumą

 Teisę nesutikti su duomenų tvarkymu

 Teisę reikalauti, kad nebūtų taikomas tik automatizuotu duomenų tvarkymu, įskaitant profiliavimą, grindžiamas sprendimas

2. Nurodykite, ko konkrečiai prašote ir pateikite kiek įmanoma daugiau informacijos, kuri leistų tinkamai įgyvendinti Jūsų teisę (-es) *(pavyzdžiui, jeigu norite gauti asmens duomenų kopiją, nurodykite, kokių konkrečiai duomenų (pavyzdžiui, 202X m. x mėn. x d. elektroninio pašto laiško kopiją; jeigu norite ištaisyti duomenis, nurodykite, kokie konkrečiai Jūsų asmens duomenys yra netikslūs; jeigu nesutinkate, kad būtų tvarkomi Jūsų asmens duomenys, tuomet nurodykite argumentus, kuriais grindžiate savo nesutikimą, nurodykite dėl kokio konkrečiai duomenų tvarkymo nesutinkate; jeigu kreipiatės dėl teisės į duomenų perkeliamumą įgyvendinimo, prašome nurodyti, kokių duomenų atžvilgiu šią teisę pageidaujate įgyvendinti, ar pageidaujate juos perkelti į savo įrenginį ar kitam duomenų valdytojui, jeigu pastarajam, tuomet nurodykite kokiam):*

PRIDEDAMA[[2]](#footnote-2):

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

 (Parašas) (Vardas, pavardė)

\_\_\_\_\_\_\_\_\_\_\_\_\_\_\_

Asmens duomenų tvarkymo viešojoje įstaigoje „Indėlių ir investicijų draudimas“ taisyklių

2 priedas

 **VIEŠOSIOS ĮSTIGOS „INDĖLIŲ IR INVESTICIJŲ DRAUDIMAS“**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(struktūrinio padalinio pavadinimas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pareigų pavadinimas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vardas, pavardė)

**PRANEŠIMAS**

**APIE ASMENS DUOMENŲ SAUGUMO PAŽEIDIMĄ**

\_\_\_\_\_\_\_\_\_\_\_\_\_ Nr. \_\_\_\_\_\_\_\_\_

Vilnius

Informuoju apie asmens duomenų saugumo pažeidimą, pateikdamas man turimą informaciją apie jį:

1. Asmens duomenų saugumo pažeidimo nustatymo data, valanda *(minučių tikslumu)* ir vieta:

2. Asmens duomenų saugumo pažeidimo padarymo data, laikas ir vieta:

3. Asmens duomenų saugumo pažeidimo pobūdis, esmė ir aplinkybės

4. Duomenų subjektų kategorijos *(pvz., darbuotojai, asmenys, pateikę prašymus, skundus ir pan.) ir jų skaičius (jei žinoma)*

5. Asmens duomenų kategorijos, susijusios su asmens duomenų saugumo pažeidimu:

 5.1. Asmens duomenys:

|  |  |
| --- | --- |
| Vardas |  |
| Pavardė |  |
| Asmens kodas (gimimo metai) |  |
| Adresas (jei žinoma) |  |
| Telefono ryšio numeris (jei žinoma) |  |
| Elektroninio pašto adresas (jei žinoma) |  |
| Kiti duomenys (jei žinoma) |  |

5.2. Specialių kategorijų asmens duomenys (jei žinoma):

|  |  |
| --- | --- |
| Duomenys, susiję su asmens sveikata |  |
| Biometriniai duomenys |  |
| Duomenys, susiję su asmens politinėmis pažiūromis, religiniais, filosofiniais įsitikinimais |  |
| Duomenys, susiję su asmens naryste profesinėse sąjungose |  |
| Duomenys, susiję su asmens rasine ar etnine kilme |  |
| Duomenys, susiję su asmens lytiniu gyvenimu ir lytine orientacija |  |

6. Kokių veiksmų/priemonių buvo imtasi sužinojus apie padarytą asmens duomenų saugumo pažeidimą (*pvz., pakeisti kompiuterio slaptažodžiai, nutraukta neteisėta prieiga prie tvarkomų asmens duomenų, panaudotos atsarginės kopijos, siekiant atkurti prarastus ar sugadintus duomenis, atnaujinta programinė įranga, surinkti ne saugojimui skirtoje vietoje palikti dokumentai su asmens duomenimis ir pan.*)

 (pareigos) (vardas, pavardė)

\_\_\_\_\_\_\_\_\_\_\_\_\_\_\_

Asmens duomenų tvarkymo viešojoje įstaigoje „Indėlių ir investicijų draudimas“ taisyklių

3 priedas

**ASMENS DUOMENŲ SAUGUMO PAŽEIDIMO ATASKAITA**

\_\_\_\_\_\_\_\_\_\_\_\_\_ Nr. \_\_\_\_\_\_\_\_\_

|  |  |
| --- | --- |
| **1. Asmens duomenų saugumo pažeidimo aprašymas** |  |
| 1.1. Asmens duomenų saugumo pažeidimo nustatymo data, valanda (*minučių tikslumu*) ir vieta  |  |
| 1.2. Darbuotojas, pranešęs apie asmens duomenų saugumo pažeidimą (*vardas, pavardė, IID struktūrinio padalinio, kuriame dirba darbuotojas, pavadinimas, telefono Nr., elektroninio pašto adresas*) |  |
| 1.3. Duomenų tvarkytojo, pranešusio apie asmens duomenų saugumo pažeidimą, pavadinimas, jo kontaktinio asmens duomenys (*vardas, pavardė, telefono Nr., elektroninio pašto adresas*) |  |
| 1.4. Asmens duomenų saugumo pažeidimo padarymo data ir vieta |  |
| 1.5. Asmens duomenų saugumo pažeidimo pobūdis, esmė ir aplinkybės |  |
| 1.5.1. Asmens duomenų konfidencialumo praradimas (*be leidimo ar neteisėtai atskleidžiami asmens duomenys arba gaunama prieiga prie jų*) |  |
| 1.5.2. Asmens duomenų vientisumo praradimas (*kai asmens duomenys pakeičiami be leidimo ar netyčia*) |  |
| 1.5.3. Asmens duomenų prieinamumo praradimas (*kai netyčia arba neteisėtai prarandama prieiga prie jų arba sunaikinami asmens duomenys*) |  |
| 1.6. Duomenų subjektų kategorijos ir jų skaičius |  |
| 1.7. Kaip ilgai tęsėsi asmens duomenų saugumo pažeidimas? |  |
| 1.8. Asmens duomenų kategorijos, susijusios su asmens duomenų saugumo pažeidimu: |  |
| 1.8.1. Asmens duomenys |  |
| 1.8.2. Specialių kategorijų asmens duomenys |  |
| 1.9. Apytikslis asmens duomenų, kurių saugumas pažeistas, skaičius |  |
| **2.** **Asmens duomenų saugumo pažeidimo rizikos įvertinimas** |  |
| 2.1. Priežastys, lėmusios asmens duomenų saugumo pažeidimą (*pvz., duomenų ar įrangos, kurioje yra saugomi asmens duomenys, vagystė, netinkamos prieigos kontrolės priemonės, leidžiančios neteisėtai naudotis asmens duomenimis, įrangos gedimas, žmogiška klaida, įsilaužimo ataka ir pan.*) |  |
| 2.2. Asmens duomenų saugumo pažeidimo pasekmės: |  |
| 2.2.1. Atsitiktinai arba neteisėtai sunaikinti asmens duomenys |  |
| 2.2.2. Atsitiktinai arba neteisėtai prarasti asmens duomenys |  |
| 2.2.3. Atsitiktinai arba neteisėtai pakeisti asmens duomenys |  |
| 2.2.4. Be duomenų subjekto sutikimo atskleisti asmens duomenys |  |
| 2.2.5. Sudaryta galimybė naudotis asmens duomenimis |  |
| 2.2.6. Asmens duomenų išplitimas labiau nei tai yra būtina ir duomenų subjekto kontrolės praradimas savo asmens duomenų atžvilgiu |  |
| 2.2.7. Skirtingos informacijos susiejimas |  |
| 2.2.8. Asmens duomenų panaudojimas neteisėtais tikslais |  |
| 2.2.9. Dėl asmens duomenų trūkumo negalima teikti paslaugų |  |
| 2.2.10. Dėl klaidų asmens duomenų tvarkymo procesuose negalima teikti tinkamos paslaugos |  |
| 2.2.11. Kita |  |
| 2.3. Ar pažeistų asmens duomenų pobūdis kelia didesnę žalos riziką? |  |
| 2.4. Dėl asmens duomenų saugumo pažeidimo nėra pavojaus fizinių asmenų teisėms ir laisvėms (žema rizikos tikimybė) |  |
| 2.5. Dėl asmens duomenų saugumo pažeidimo yra / gali kilti pavojus fizinių asmenų teisėms ir laisvėms (*būtina pranešti Valstybinei duomenų apsaugos inspekcijai*) (vidutinė rizikos tikimybė) |  |
| 2.6. Dėl asmens duomenų saugumo pažeidimo yra / gali kilti didelis pavojus fizinių asmenų teisėms ir laisvėms (*būtina pranešti Valstybinei duomenų apsaugos inspekcijai ir duomenų subjektams*) (didelė (aukšta) rizikos tikimybė) |  |
| 2.7. Kas turėjo prieigą prie pažeistų asmens duomenų iki asmens duomenų saugumo pažeidimo padarymo? |  |
| 2.8. Kas gavo prieigą prie pažeistų asmens duomenų? |  |
| 2.9. Ar buvo kokių kitų įvykių, kurie galėjo turėti poveikį asmens duomenų saugumo pažeidimo padarymui? |  |
| 2.10. Ar iki asmens duomenų saugumo pažeidimo asmens duomenys buvo tinkamai užkoduoti, anonimizuoti ar kitaip lengvai neprieinami? |  |
| 2.11. IT sistemos, įrenginiai, įranga, įrašai, susiję su asmens duomenų saugumo pažeidimu |  |
| 2.12. Ar tai yra sisteminė klaida ar vienetinis incidentas? |  |
| 2.13. Kokia žala buvo padaryta duomenų subjektui ar IID (tapatybės vagystė, grėsmė fiziniam saugumui ir emocinei gerovei, žala reputacijai, teisinė atsakomybė, konfidencialumo, saugumo nuostatų pažeidimas ir pan.)? |  |
| 2.14. Kokių veiksmų / priemonių buvo imtasi sužinojus apie padarytą asmens duomenų saugumo pažeidimą? |  |
| 2.15. Kokios taikytos priemonės, siekiant sumažinti poveikį duomenų subjektams? |  |
| 2.16. Kokios techninės priemonės buvo taikomos asmens duomenų saugumo pažeidimo paveiktiems asmens duomenims, užtikrinant, kad asmens duomenys nebūtų prieinami neįgaliotiems asmenims? |  |
| 2.17. Techninės ir / ar organizacinės saugumo priemonės, kurios įgyvendintos dėl asmens duomenų saugumo pažeidimo, taip pat siekiant, kad pažeidimas nepasikartotų |  |
| 2.18. Techninės ir / ar organizacinės saugumo priemonės, kurios ketinamos įgyvendinti dėl asmens duomenų saugumo pažeidimo, įskaitant ir priemones sumažinti asmens duomenų saugumo pažeidimo pasekmėms |  |
| **3. Pranešimų pateikimas** |  |
| 3.1. Ar pranešta duomenų subjektui apie asmens duomenų saugumo pažeidimą: |  |
| 3.1.1. Taip  | (*Pranešimo turinys ir data*) |
| 3.1.2. Ne  |  |
| 3.1.3. Bus informuota vėliau |  |
| 3.1.4. Duomenų subjektas tokią informaciją jau turi |  |
| 3.2. Pranešimo duomenų subjektui būdas (*paštu, elektroninio pašto pranešimu ar SMS pranešimu ir kt*.) |  |
| 3.3. Informuotų duomenų subjektų skaičius |  |
| 3.4. Ar pranešta Valstybinei duomenų apsaugos inspekcijai apie asmens duomenų saugumo pažeidimą: |  |
| 3.4.1. Taip  | (*rašto data ir numeris*) |
| 3.4.2. Ne  |  |
| 3.5. Ar pranešta valstybės institucijoms, įgaliotoms atlikti ikiteisminį tyrimą, apie asmens duomenų saugumo pažeidimą, galimai turintį nusikalstamos veikos požymių: |  |
| 3.5.1. Taip  | (*rašto data ir numeris, adresatas*) |
| 3.5.2. Ne  |  |
| 3.6. Ar pranešta valstybės institucijoms, nurodytoms Lietuvos Respublikos kibernetinio saugumo įstatyme, apie kibernetinį incidentą, susijusį su asmens duomenų saugumo pažeidimu: |  |
| 3.6.1. Taip  | (*rašto data ir numeris, adresatas*) |
| 3.6.2. Ne  |  |
| 3.7. Nepranešimo apie asmens duomenų saugumo pažeidimą duomenų subjektui priežastys: |  |
| 3.7.1. ne, nes nekyla didelis pavojus duomenų subjektų teisėms ir laisvėms (*nurodomos priežastys*) |  |
| 3.7.2. ne, nes įgyvendintos tinkamos techninės ir organizacinės priemonės, užtikrinančios, kad asmeniui, neturinčiam leidimo susipažinti su asmens duomenimis, jie būtų nesuprantami (*nurodomos kokios*) |  |
| 3.7.3. ne, nes įgyvendintos tinkamos techninės ir organizacinės priemonės, užtikrinančios, kad nekiltų didelis pavojus duomenų subjektų teisėms ir laisvėms (*nurodomos kokios*) |  |
| 3.7.4. ne, nes tai pareikalautų neproporcingai daug pastangų ir apie tai viešai paskelbta (arba taikyta panaši priemonė) (*nurodoma kada ir kur paskelbta informacija viešai arba jei taikyta kita priemonė, nurodoma kokia ir kada taikyta*) |  |
| 3.7.5. ne, nes dar neidentifikuoti duomenų subjektai, kurių asmens duomenų saugumas pažeistas |  |
| 3.8. Vėlavimo pranešti duomenų subjektui apie asmens duomenų saugumo pažeidimą priežastys |  |
| 3.9. Nepranešimo apie asmens duomenų saugumo pažeidimą Valstybinei duomenų apsaugos inspekcijai priežastys |  |
| 3.10. Vėlavimo pranešti Valstybinei duomenų apsaugos inspekcijai apie asmens duomenų saugumo pažeidimą priežastys |  |
| Duomenų apsaugos pareigūnas | (*vardas, pavardė, parašas*) |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Asmens duomenų tvarkymo viešojoje įstaigoje „Indėlių ir investicijų draudimas“ taisyklių

4 priedas

 **VIEŠOSIOS ĮSTAIGOS „INDĖLIŲ IR INVESTICIJŲ DRAUDIMAS“ ASMENS DUOMENŲ SAUGUMO PAŽEIDIMŲ REGISTRACIJOS ŽURNALAS**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Eil. Nr.** | **Pažeidimo nustatymo data, valanda (*minučių tikslumu*) ir vieta** | **Darbuotojas ar kitas subjektas, pranešęs apie pažeidimą (*vardas, pavardė, pareigos*)** | **Pažeidimo padarymo data ir vieta** | **Pažeidimo pradžia ir pabaiga, pobūdis, tipas, aplinkybės** | **Duomenų subjektų, kurių asmens duomenų saugumas pažeistas, kategorijos ir apytikslis skaičius** | **Asmens duomenų, kurių saugumas pažeistas, kategorijos ir apimtis** | **Tikėtinos pažeidimo pasekmės bei pavojus fizinių asmenų teisėms ir laisvėms** | **Priemonės, kurių buvo imtasi pažeidimui pašalinti ir (ar) neigiamoms pažeidimo pasekmėms sumažinti** | **Darbuotojas, ar kitas subjektas, pašalinęs pažeidimą (*vardas, pavardė, pareigos*)** | **Informacija, ar apie pažeidimą buvo pranešta Valstybinei duomenų apsaugos inspekcijai, ir priimto sprendimo motyvai** | **Informacija, ar apie pažeidimą buvo pranešta duomenų subjektui** **(-ams), ir priimto sprendimo motyvai** |
| 1. |  |  |  |  |  |  |  |  |  |  |  |
| 2. |  |  |  |  |  |  |  |  |  |  |  |
| 3. |  |  |  |  |  |  |  |  |  |  |  |
| 4. |  |  |  |  |  |  |  |  |  |  |  |
| 5. |  |  |  |  |  |  |  |  |  |  |  |
| 6. |  |  |  |  |  |  |  |  |  |  |  |
| 7. |  |  |  |  |  |  |  |  |  |  |  |
| 8. |  |  |  |  |  |  |  |  |  |  |  |
| 9. |  |  |  |  |  |  |  |  |  |  |  |
| 10. |  |  |  |  |  |  |  |  |  |  |  |

\_\_\_\_\_\_\_\_\_\_\_\_\_\_\_\_\_\_\_

Asmens duomenų tvarkymo viešojoje įstaigoje „Indėlių ir investicijų draudimas“ taisyklių

5 priedas

**VIEŠOSIOS ĮSTAIGOS „INDĖLIŲ IR INVESTICIJŲ DRAUDIMAS“ ASMENS DUOMENŲ TVARKYMO TERMINŲ ATMINTINĖ**

|  |  |  |  |  |
| --- | --- | --- | --- | --- |
| **Taisyklių punktas** | **Veiksmas** | **Atsakingas** | **Dokumentai** | **Terminas** |
| 14. | Apie bet kokius pasikeitimus duomenų tvarkymo įrašuose (asmens duomenų kategorijos, duomenų tvarkymo teisinis pagrindas ir kt.) IID darbuotojai ir duomenų tvarkytojai privalo informuoti duomenų apsaugos pareigūną raštu (el. paštu) nedelsiant, bet ne vėliau kaip per 2 darbo dienas nuo informacijos pasikeitimo dienos. | IID darbuotojai ir duomenų tvarkytojai | Raštu (el. paštu) | Nedelsiant, bet ne vėliau kaip **per 2 darbo dienas**  |
| Pakeitimai duomenų tvarkymo įrašuose atliekami nedelsiant, bet ne vėliau kaip per 2 darbo dienas nuo informacijos gavimo dienos. | Duomenų apsaugos pareigūnas | Elektronine forma tvarkomi duomenų tvarkymo įrašai | Nedelsiant, bet ne vėliau kaip **per 2 darbo dienas**  |
| 20. | IID darbuotojas (duomenų subjektas) apie pasikeitusius savo IID tvarkomus asmens duomenis turi raštu informuoti IID ne vėliau kaip per 20 darbo dienų nuo duomenų pasikeitimo.  | IID darbuotojai  | Raštu | Ne vėliau kaip **per 20 darbo dienų**  |
| 21. | IID darbuotojai, pasibaigus kalendoriniam mėnesiui, privalo peržiūrėti savo elektroniniame pašte esančią informaciją ir ištrinti visus neaktualius laiškus, kuriuose yra IID tvarkomi asmens duomenys. Bendras elektroniniame pašte esančių asmens duomenų saugojimo terminas yra iki 10 metų nuo jų gavimo dienos. | IID darbuotojai | El. laiškai | **Pasibaigus** kalendoriniam mėnesiui |
| 76. | Gavus duomenų subjekto prašymą, ne vėliau kaip per vieną mėnesį nuo prašymo gavimo, jam pateikiama informacija apie tai, kokių veiksmų buvo imtasi pagal gautą prašymą.  | Duomenų apsaugos pareigūnas | Raštu (el. paštu) | Ne vėliau kaip **per vieną mėnesį**  |
| 77. | Jeigu prašymas pateiktas nesilaikant Taisyklėse nustatytos tvarkos ir reikalavimų, jis nenagrinėjamas, ir nedelsiant, bet ne vėliau kaip per 5 darbo dienas, duomenų subjektas apie tai informuojamas nurodant priežastis. | Duomenų apsaugos pareigūnas | Raštu (el. paštu) | Nedelsiant, bet ne vėliau kaip **per 5 darbo dienas** |
| 83. | IID darbuotojas, sužinojęs ar pats nustatęs galimą asmens duomenų saugumo pažeidimą, nedelsdamas, bet ne vėliau kaip per 2 darbo valandas nuo asmens duomenų saugumo pažeidimo paaiškėjimo momento, informuoja IID direktorių, savo tiesioginį vadovą ir duomenų apsaugos pareigūną. | IID darbuotojai | El. paštu | Nedelsiant, bet ne vėliau kaip **per 2 darbo valandas** |
| IID darbuotojas, sužinojęs ar pats nustatęs galimą asmens duomenų saugumo pažeidimą, užpildo Taisyklių 2 priede nurodytos formos Pranešimą apie asmens duomenų saugumo pažeidimą ir nedelsdamas, bet ne vėliau kaip per 2 darbo valandas nuo pažeidimo paaiškėjimo momento, perduoda jį duomenų apsaugos pareigūnui. | IID darbuotojai | Pranešimas apie asmens duomenų saugumo pažeidimą (Taisyklių 2 priedas) | Nedelsiant, bet ne vėliau kaip **per 2 darbo valandas** |
| 84. | Duomenų tvarkytojai, sužinoję apie asmens duomenų saugumo pažeidimą, nedelsdami, bet ne vėliau kaip per 2 darbo valandas, apie tai praneša IID, pateikdami pranešimą *(jame turi būti aprašytas asmens duomenų saugumo pažeidimo pobūdis, nurodyta duomenų apsaugos pareigūno vardas bei pavardė ir kontaktiniai duomenys, aprašytos tikėtinos asmens duomenų saugumo pažeidimo pasekmės, aprašytos priemonės, kurių ėmėsi arba pasiūlė imtis duomenų valdytojas, kad būtų pašalintas asmens duomenų saugumo pažeidimas, įskaitant, kai tinkama, priemones galimoms neigiamoms jo pasekmėms sumažinti)*, tiek kiek tos informacijos įmanoma pateikti tuo metu. | Duomenų tvarkytojai | Pranešimas raštu (el. paštu) | Nedelsiant, bet ne vėliau kaip **per 2 darbo valandas** |
| 92. | Duomenų apsaugos pareigūnas nedelsdamas, ne vėliau kaip per 5 darbo dienas, įrašo informaciją apie asmens duomenų saugumo pažeidimą į IID Asmens duomenų saugumo pažeidimų registravimo žurnalą, kai tik nustatomas asmens duomenų saugumo pažeidimo faktas.  | Duomenų apsaugos pareigūnas | IID Asmens duomenų saugumo pažeidimų registravimo žurnalas (Taisyklių 4 priedas) | Nedelsiant, bet ne vėliau kaip **per 5 darbo dienas** |
| 98. | Duomenų apsaugos pareigūnas nedelsdamas ir, jei įmanoma, nepraėjus 72 valandoms nuo to laiko, kai buvo sužinota apie asmens duomenų saugumo pažeidimą, pateikia Valstybinei duomenų apsaugos inspekcijai pranešimą apie asmens duomenų saugumo pažeidimą. pranešimo apie asmens duomenų saugumo pažeidimo formą, patvirtintą Valstybinės duomenų apsaugos inspekcijos direktoriaus įsakymu. | Duomenų apsaugos pareigūnas | Pranešimo apie asmens duomenų saugumo pažeidimo forma, patvirtinta Valstybinės duomenų apsaugos inspekcijos direktoriaus įsakymu | Nedelsiant, bet ne vėliau kaip **per 72 valandas** |
| 99. | Kai apie padarytą asmens duomenų saugumo pažeidimą privaloma informuoti Valstybinę duomenų apsaugos inspekciją, ir per 72 valandas yra neįmanoma ištirti padarytą asmens duomenų saugumo pažeidimą, pranešime Valstybinei duomenų apsaugos inspekcijai yra pateikiama tuo metu prieinama informacija, vėlavimo priežastys ir kada bus pateikta kita detalesnė informacija. | Duomenų apsaugos pareigūnas | Raštu (el. paštu) | Nedelsiant, bet ne vėliau kaip **per 72 valandas** |
| 100. | Kai dėl asmens duomenų saugumo pažeidimo gali kilti didelis pavojus fizinių asmenų teisėms ir laisvėms, duomenų apsaugos pareigūnas nedelsdamas ir, jei įmanoma, nepraėjus 72 valandoms nuo to laiko, kai buvo sužinota apie asmens duomenų saugumo pažeidimą, apie asmens duomenų saugumo pažeidimą praneša duomenų subjektui (subjektams), kurio (kurių) teisėms ir laisvėms dėl asmens duomenų saugumo pažeidimo gali kilti didelis pavojus. | Duomenų apsaugos pareigūnas | Raštu (el. paštu) | Nedelsiant, bet ne vėliau kaip **per 72 valandas** |

\_\_\_\_\_\_\_\_\_\_\_\_\_\_\_\_\_\_\_

1. Jeigu prašymą pateikia duomenų subjekto atstovas, kartu turi būti pridedamas atstovo įgaliojimus patvirtinantis dokumentas. [↑](#footnote-ref-1)
2. Jeigu prašymas yra siunčiamas paštu, prie prašymo pridedama asmens tapatybę patvirtinančio dokumento kopija, patvirtinta notaro ar kita teisės aktų nustatyta tvarka.

Jeigu kreipiamasi dėl netikslių duomenų ištaisymo, pateikiamos tikslius duomenis patvirtinančių dokumentų kopijos; jeigu jos siunčiamos paštu, tuomet turi būti patvirtintos notaro ar kita teisės aktų nustatyta tvarka.

Jeigu duomenų subjekto asmens duomenys, tokie kaip vardas, pavardė, yra pasikeitę, kartu pateikiamos dokumentų, patvirtinančių šių duomenų pasikeitimą, kopijos; jeigu jos siunčiamos paštu, tuomet turi būti patvirtintos notaro ar kita teisės aktų nustatyta tvarka. [↑](#footnote-ref-2)